હેમ રેડિયો વિષે સીધી અને સરળ ભાષામાં સમજીએ તો હેમ રેડિયો એક વાયરલેસ સાધન છે જેના થકી વિશ્વના કોઈપણ ખૂણામાં વાત કરી અને મેસેજ મોકલી શકાય છે. આ માટે એક ખાસ પ્રકારનો હાઈ ફ્રિકવન્સી અથવા હાઈ ફ્રિકવન્સી રેડિયો, એન્ટેના અને એક બલ્બના પાવર બરાબર એટલે કે ૧૨ વોલ્ટની બેટરીની જરૃર પડે છે. ભૂકંપ, સુનામી, વાવાઝોડું, પુર જેવી કુદરતી આફતો સમયે સમગ્ર દેશમાં હેમ કમ્યુનિટી ભારે મદદરૃપ બને છે. ભૂતકાળમાં ગુજરાત જયારે ભૂકંપથી ધ્રુજી ઉઠેલું, મોરબીમાં મચ્છુ હોનારત સર્જાયેલી કે પોરબંદરમાં વાવાઝોડું ત્રાટકેલું ત્યારે ગુજરાત સહિત દેશભરની હેમ કમ્યુનિટી એક ટીમ બનીને મદદ માટે ખડેપગે હાજર થઇ ગઈ હતી. ગુજરાતમાંથી ડિઝાસ્ટર મેનેજમેન્ટની ટીમના ભાગ રૃપે હેમ રેડિયો ઓપરેટરોની મદદ રાજ્યમાં સ્ટેશનો ઉભા કરી અને ટીમો મોકલીને લેવામાં આવે છે. કહેવાને હેમ રેડિયો એક હોબી છે પણ ખરા અર્થમાં રોમાંચક પુરવાર થઇ શકે તેવું કમ્યુનિકેશનું અનોખું સાધન છે.